《次韵答陈子明宿何襄武山斋见怀之作》
明代·李之世

京洛淄尘满敝貂，惜归芳草怨陵苕。几人幽谷同歌桂，五见春盘自颂椒。

北去风尘双剑隔，南来信息大江遥。严城朔吹传哀角，边月乡愁写洞箫。

圭岭自悬松鹤梦，珠江不断往来潮。畏人小筑称愚谷，带索行歌混野樵。

云树千重犹漠漠，蒹葭一水望迢迢。素怀知尔情偏剧，彩笔逢人气转骄。

一字宁论堪赤帜，千秋谁共振华镳。陈郎草檄霜横阵，水部梅花雪映条。

见说驼山誇胜会，肯容借榻避纷嚣。涧泉带雨疑霏玉，海气蒸霞欲建标。

千里徒悬泛雪棹，重逢尚阻隔江招。邮筒此日劳缄臆，两地相思对泬漻。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。